M. Gibalová, poslankyňa: (2010-03-05):
Vojenský obvod Javorina vznikol v roku 1952 v čase, keď štátna moc bojovala za mier militarizáciou krajiny. Našťastie tento boj neprebiehal spôsobom, ako ho poznáme z príkladu po zuby vyzbrojenej Severnej Kórey, kde ľudia v mene boja za mier zomierajú od hladu. Vojenský priestor Javorina vznikol za cenu zbavenia vlastníckych práv a vysťahovania obyvateľov žijúcich na tomto území. V mene boja za mier boli dediny zrovnané so zemou a zmenili sa katastre obcí, ktoré mali to šťastie, že sa ocitli nie vo vnútri, ale iba v tesnej blízkosti vytýčeného vojenského priestoru. Javorina slúžila ako cvičný priestor armády 53 rokov a významným spôsobom ovplyvnila životy približne 30-tisíc ľudí. Títo ľudia ani obce stále nemôžu slobodne nakladať so svojím majetkom, pretože Vojenský obvod Javorina doteraz jestvuje, i keď jeho existencia už dávno nemá opodstatnenie. Tvrdenie, že Vojenský obvod Javorina nemá svoje opodstatnenie, nie je iba prázdnym slovným zvratom, ale vychádza z výsledkov analýzy potrieb a plnenia úloh ozbrojených síl Slovenskej republiky a ministerstva obrany. Na základe tejto analýzy bol Vojenský obvod Javorina vyhodnotený ako nepotrebný pre plnenie úloh obrany štátu a výcvik na tomto území bol ukončený v decembri 2005. Prečo teda doteraz existuje a zasahuje do osudov toľkých ľudí? Pretože v roku 2002 schválila vláda uznesením č. 582/2002 návrh majetkového vyrovnania vo Vojenskom obvode Javorina a uložila ministrovi obrany predložiť na rokovanie vlády návrh nariadenia vlády Slovenskej republiky o zrušení Vojenského obvodu Javorina k 31. decembru 2006 vrátane návrhu rozdelenia jeho územia a začlenenia do katastrálnych území susedných obcí. Návrh nariadenia vlády bol už v medzirezortnom pripomienkovom konaní, keď parlament tesne pred voľbami schválil zákon č. 276/2006 Z. z., ktorým sa novelizoval zákon o obecnom zriadení. Tento zákon obsahoval sporné ustanovenia, ktoré najskôr spochybnil prezident Slovenskej republiky, potom ich napadla skupina poslancov Národnej rady Slovenskej republiky a nezávisle aj generálny prokurátor. Ústavný súd v tomto roku pozastavil účinnosť napadnutých ustanovení, a tým sa zablokoval aj celý proces smerujúci k zrušeniu Javoriny. Ústavný súd však následne viac ako dva roky nekonal a jeho nečinnosť ma viedla k tomu, že v roku 2009 som na 35. a 40. schôdzi parlamentu predložila návrh novely zákona o obecnom zriadení, v ktorom som chcela odstrániť sporné ustanovenia tak, aby sa mohlo pokračovať v zrušení Vojenského obvodu Javorina. Tieto moje návrhy, samozrejme, neboli prijaté. Tak ako som už spomenula, jednou ranou som chcela odstrániť legislatívnu prekážku pre splnenie úlohy vyplývajúcej z uznesenia vlády, čím by sa konanie skôr alebo neskôr na Ústavnom súde stalo bezpredmetným, aj pomôcť všetkým tým, ktorí sa nemohli dostať k svojim, fyzicky k svojim pozemkom a majetkom z titulu, že nemohol byť zrušený Vojenský obvod Javorina. Tieto moje návrhy boli neprijaté len preto, že stojím na opačnej strane barikády. No predsa sa Ústavný súd konečne rozhýbal a 9. septembra 2009, teda jeden deň pred prerokovaním môjho druhého návrhu novely v parlamente, rozhodol, že všetky napadnuté ustanovenia zákona o obecnom zriadení strácajú účinnosť a po šiestich mesiacoch od vydania v Zbierke zákonov strácajú aj platnosť v prípade, ak Národná rada nevykoná zmeny v zákone. Nález Ústavného súdu bol vydaný v Zbierke zákonov 9. decembra 2009 pod č. 511/2009 Z. z. a z toho vyplýva, že už 9. decembra 2009 sa mohol obnoviť proces umožňujúci zrušenie Vojenského obvodu Javorina alebo aspoň sa mohli začať prípravné práce, ktoré tomu predchádzajú. O takejto aktivite na ministerstve obrany nemám informácie. Pre úplnosť dodávam, že novela zákona o obecnom zriadení, ktorú vrátil prezident Slovenskej republiky na opätovné prerokovanie, ktorú sme v utorok definitívne schválili a ktorá je účinná od 1. apríla 2010, vypúšťa sporné ustanovenia z tohto zákona a týmto sa tento kruh uzatvoril. V roku 2009 som dvakrát interpelovala ministra obrany a niekoľkokrát som sa s ním stretla osobne v tejto veci. Jeho odpovede boli veľmi ústretové, čo oceňujem, avšak za hlavnú prekážku v tom čase považoval neukončené konanie na Ústavnom súde. Dnes je táto prekážka už definitívne prekonaná. Dnes už snáď ani najväčší alibista nemôže tvrdiť, že nie sú splnené všetky predpoklady na zrušenie Vojenského obvodu Javorina, a preto – keďže všetky prekážky padli – predpokladám, že návrh na prijatie uznesenia, ktorým Národná rada Slovenskej republiky žiada vládu Slovenskej republiky, aby bez zbytočného odkladu najneskôr v lehote do tridsať dní vydala nariadenie vlády, ktorým sa ruší Vojenský obvod Javorina, bude vami podporený. Skôr než som sa rozhodla podať návrh tohto uznesenia, položila som si otázku, či je reálne, aby ešte táto vláda vyriešila problém Vojenského obvodu Javorina, a vlastne to ste si už vypočuli aj včera na hodine otázok od pána premiéra, aj od pána ministra Bašku. Preto som vo februári opäť oslovila ministra, pána ministra Bašku a položila som mu niekoľko otázok. Na otázku, či ministerstvo má pripravený návrh nariadenia vlády o zrušení vojenského obvodu, pán minister odpovedal, že áno. Návrh nariadenia vlády je pripravený. Starostovia dotknutých obcí súhlasili s týmto návrhom ešte v roku 2006 a zostáva ich aktualizovať, iba ich aktualizovať, a doriešiť pyrotechnickú sanáciu územia. Starostovia obcí sú ochotní aktualizovať svoj súhlas na počkanie a pyrotechnická sanácia územia môže byť riešená nariadením vlády, pretože pochopiteľne si vyžaduje istý čas. Na otázku, či jestvujú prekážky, ktoré by bránili realizácii uznesenia po jeho prípadnom prijatí Národnou radou, odpovedal pán minister rovnako ako v stredu zástupcom okolitých obcí a vysídlencom z Vojenského obvodu Javorina a ako odpovedal včera na hodine otázok aj on, aj pán premiér. Teda za hlavnú prekážku považuje skutočnosť, že o začlenení územia Vojenského obvodu Javorina do katastrov okolitých obcí, teda o územnej zmene obcí, nie je možné rozhodnúť v období od vyhlásenia volieb do ich vykonania, v našom prípade v období od 1. februára do 12. júna 2010. Táto podmienka vyplýva z ustanovenia § 2 ods. 9 zákona Slovenskej národnej rady č. 369/1990 Zb. o majetku obcí. Pán minister veľmi precízne formuloval odpoveď, a preto ho budem citovať, napísal mi: „Keďže návrh nariadenia vlády Slovenskej republiky o zrušení Vojenského obvodu Javorina obsahuje rozdelenie jeho územia do katastrálnych území susedných obcí, nemôže vláda Slovenskej republiky v súčasnom období rozhodnúť o tejto zmene.“ Priznám sa, že jeho odpoveď ma veľmi potešila, pretože nevidím žiadnu prekážku pre schválenie nariadenia vlády o zrušení Vojenského obvodu Javorina. Je známe, že právne normy sa pripravujú vopred a že každý právny predpis má určený termín nadobudnutia jeho účinnosti. Nevidím teda prekážku v tom, aby vláda od schválenia tohto uznesenia, ktoré navrhujem, schválila návrh nariadenia o zrušení Vojenského obvodu Javorina s ľubovoľným termínom nadobudnutia účinnosti v období medzi 13. júnom 2010 a dňom, keď prezident Slovenskej republiky vyhlási voľby do orgánov samosprávy obcí, čo môže byť naozaj už v júli. A čo sa tým dosiahne? Predovšetkým to, že tento parlament a táto vláda uzavrie jednu kapitolu v živote ľudí pochádzajúcich z Blažova, Ruskinoviec, Dvorcov a ďalších susedných obcí z Vojenského obvodu Javorina a umožní im, aby sa mohli ujať správy nad svojím súkromným a obecným majetkom a prispeje tak k ich spokojnosti. Vláda tak ušetrí výdavky, ktoré sa každý rok, každý mesiac a každý deň vynakladajú celkom zbytočne na udržiavanie vojenského priestoru určeného k zániku. Vážené kolegyne a kolegovia, najmä z koalície, chcem vás požiadať, aby ste mysleli na to, že medzi Javorinčanmi v stredu pred parlamentom boli naozaj aj vaši voliči a bolo ich dosť. Myslite tiež na to, že nie Gibalová, ale Fico bude môcť využiť v predvolebnej kampani, ak bude tento návrh uznesenia schválený, čo sa nedá povedať o prípade, ak tento návrh nepodporíte. Uisťujem vás, že KDH práve v tomto prípade zaboduje a ja to naozaj využijem v plnej miere. Ďakujem vám veľmi pekne za pozornosť.